คลังบี้รีดภาษีตามเป้า
รมว.คลัง สั่งกรมภาษี ห้ามเก็บรายได้ต่ำเป้า เตรียมออกมาตรการเพิ่มดูดนักลงทุนในและนอกประเทศ
11 ก.พ. 2560

โพสต์ทูเดย์ - รมว.คลัง สั่งกรมภาษี ห้ามเก็บรายได้ต่ำเป้า เตรียมออกมาตรการเพิ่มดูดนักลงทุนในและนอกประเทศ
นายอภิศักดิ์ ตันติวรวงศ์ รมว.คลัง เปิดเผยว่า การเก็บรายได้รัฐบาล 4 เดือนแรกของปีงบประมาณ 2560 ยังเกินเป้าหมายเล็กน้อย แต่ได้ให้นโยบายกรมจัดเก็บภาษีดูแลการจัดเก็บให้มีประสิทธิภาพ ต้องพยายามอย่าเก็บภาษีให้ได้ต่ำกว่าเป้าหมาย โดยเฉพาะการเก็บภาษีของกรมสรรพากรกับกรมศุลกากร ซึ่งทั้งสองกรมภาษีรู้อยู่แล้วว่าต้องดำเนินการอย่างไร
“ตอนนี้กระทรวงการคลังได้เน้นเรื่องกระทรวงคุณธรรม ลดการทุจริตปิดช่องโหว่การรั่วไหล เชื่อว่าจะทำให้การเก็บรายได้รัฐบาลทั้งปีจะได้ตามเป้าหมาย” นายอภิศักดิ์ กล่าว
รมว.คลัง กล่าวว่า การปล่อยสินเชื่อของธนาคารพาณิชย์ในปีนี้จะขยายตัวได้ดีกว่าปีที่ผ่านมา ที่ขยายตัว 2% ส่วนหนึ่งมาจากภาคธุรกิจได้ระดมเงินผ่านการออกหุ้นกู้ แต่ที่ผ่านมามีปัญหาการกู้ออกตั๋วบี/อีของภาคเอกชน ทำให้เชื่อว่าผู้ประกอบการจะหันมากู้เงินจากธนาคารพาณิชย์เพิ่มขึ้น
นอกจากนี้ ในอนาคตแนวโน้มการกู้เพื่อลงทุนของเอกชนจะมีเพิ่มขึ้น จากการลงทุนโครงการระเบียงเศรษฐกิจภาคตะวันออก (อีอีซี) ที่มีการให้สิทธิประโยชน์การลงทุนจำนวนมากของคณะกรรมการส่งเสริมการลงทุน (บีโอไอ) จะดึงดูดทั้งนักลงทุนในประเทศและนอกประเทศเพิ่มขึ้น ขณะเดียวกันนี้กระทรวงการคลังก็อยู่ระหว่างออกมาตรการดึงดูดนักลงทุนเพิ่มเติม
ด้าน นายสมชาย แสงรัตนมณีเดช รองอธิบดีกรมสรรพากร ในฐานะโฆษกกรมสรรพากร กล่าวว่า ตั้งแต่วันที่ 1 ม.ค.-6 ก.พ. 2560 มีผู้ยื่นแบบแสดงรายการภาษีเงินได้บุคคลธรรมดาแล้วรวม 1.22 ล้านฉบับ เป็นการยื่นทางอินเทอร์เน็ต 1.05 ล้านฉบับ หรือ 85.99% ของการยื่นแบบทั้งหมด ขณะที่การยื่นด้วยแบบกระดาษมี 1.71 แสนฉบับ ขณะที่มีผู้ขอคืนภาษีจำนวน 7.25 แสนราย ซึ่งกรมสรรพากรอนุมัติคืนภาษีให้แล้ว 3.77 แสนราย ในจำนวนนี้เป็นการขอคืนภาษีผ่านพร้อมเพย์ 2.26 แสนราย คิดเป็น 60.20% แสดงให้เห็นว่าผู้เสียภาษีมีความมั่นใจในการคืนภาษีผ่านพร้อมเพย์ เพราะสะดวก รวดเร็วกว่าการคืนภาษีแบบเดิม รวมทั้งไม่ต้องเสียเวลาและค่าใช้จ่ายในการนำเช็คไปเข้าบัญชี
สำหรับผู้ที่ยังไม่ได้ยื่นแบบอีกเกือบ 10 ล้านราย สามารถยื่นได้ทางอินเทอร์เน็ตที่ www.rd.go.th หรือยื่นผ่านสมาร์ทโฟนด้วย RD Smart Tax Application และลงทะเบียนสมัครพร้อมเพย์ด้วยเลขบัตรประชาชน 13 หลัก ก่อนยื่นแบบฯ จะช่วยให้ได้รับเงินภาษีคืนรวดเร็วขึ้น